SKRIFTLIG FORESPØRGSEL E-1914/00

af Guido Podestà (PPE-DE) til Kommissionen

(16. juni 2000)

Om: Beskyttelse af dyr under slagtning

På baggrund af de ubehageligheder, som dyr til slagtning udsættes for, af, at disse ubehageligheder ikke blot udsætter dyrene for unødige lidelser, men også kan skade kvaliteten af de produkter, der opnås ved slagtningen, af konsekvenserne af disse ubehageligheder for principperne om forbrugerbeskyttelse og endelig af de forhold, som levende dyr importeres til EU under fra eksportlandene, der er lande, som er i gang med tiltrædelsesforhandlinger,

bedes Kommissionen oplyse følgende;

1. Hvilke praktiske tiltag planlægges der med hensyn til indførsel af dyr til slagtning i EU for så vidt angår gennemførelsen af den målsætning, som Parlamentet er gået ind for i en række beslutninger, og som går ud på at slagtning skal ske på opdrætningsstedet eller så tæt på det som muligt?

2. Svarer de nuværende slagteforhold i de lande, der er med i tiltrædelsesprocessen, og som eksporterer til EU, til EU's målsætninger om respekt for dyrene og beskyttelse af forbrugerne?

3. Vil den på nuværende tidspunkt eller senere være rede til at yde økonomisk bistand til:

- forbedring af strukturerne, miljøet og maskinparken på slagterier i disse lande?

- kurser i dyrebeskyttelse for slagtere i disse land og for dyrlæger, der er ansvarlige for, at slagterne udfører deres arbejde i overensstemmelse med disse instrukser?

Svar afgivet på Kommissionen vegne af David Byrne

(28. juli 2000)

Kommissionens ansvar i forbindelse med dyrebeskyttelse er øget med den nye protokol til EF-traktaten, hvor det hedder, at de europæiske institutioner og medlemsstaterne skal betragte dyrevelfærd som en prioritet, når de udformer politikkerne for landbrug, transport, det indre marked og forskning.

Fællesskabslovgivningen er udarbejdet på grundlag af resultaterne af videnskabelig forskning og praktisk viden, som begge godtgør, at dyretransport er mulig, hvis betingelserne for dyrebeskyttelse overholdes.

I forbindelse med transport af dyr, der importeres til Fællesskabet, mener Kommissionen, at den mest effektive måde at nå frem til en omfattende forbedring af normerne for dyrs velfærd er at arbejde hen i mod en international konsensus på dette område.

I lyset af den vigtighed, som emnet tillægges, er spørgsmålet om langdistancetransport af dyr og navnlig heste blevet drøftet med lederne af veterinærtjenesterne i de lande i Central- og Østeuropa, der forhandler om tiltrædelse af Unionen. På basis af resultatet af disse drøftelser er der vedtaget en protokol om beskyttelse af heste under transport.

Desuden søger Kommissionen om mandat fra Rådet til at forhandle om Fællesskabets deltagelse i en revideret europæisk konvention om beskyttelse af dyr under international transport. Konventionen (forhandlet under Europa-Rådet) vil bidrage til at sikre et acceptabelt beskyttelsesniveau for dyr i hele Europa og fremskynde harmoniseringen af lovgivningen om dyrebeskyttelse i ansøgerlandene.

Kommissionens kontrol- og tilsynstjenester kontrollerer behandlingen og slagtningen af dyr i forbindelse med besøg på slagterier i ansøgerlandene. Hvis der konstateres mangler, drøftes de med de pågældende myndigheder under tilsynet, og dette følges efterfølgende op med kontakt med disse myndigheder.

Vedrørende det tredje spørgsmål har Fællesskabet allerede et retsgrundlag for ydelse af finansiel bistand til forbedring af strukturer, miljø og maskinparken i slagterier i ansøgerlandene. Den relevante tekst er Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(1). I det omfang programmerne til gennemførelse af denne lovgivning omfatter foranstaltninger, der dækker ovenstående aktioner, kan der ydes støtte dertil fra Fællesskabet.

Der kan desuden ydes støtte under PHARE-programmet, navnlig i forbindelse med venskabsforbindelser, til at bistå ansøgerlandene med at overholde reglerne på det veterinære område, herunder om dyrevelfærd.

(1) EFT L 161 af 26.6.1999.